medieval-data/medieval-letters huggingface dataset:
XIV.  Ecclesiae Parisiensis possessiones et privilegia, petente Mauricio episcopo, confirmat.   (Pisis, Jan. 18.)
Author: Clemens III

CLEMENS episcopus servus servorum Dei, venerabili fratri MAURICIO Parisiensi episcopo, ejusque successoribus canonice substituendis in perpetuum.

Quanto nobilis, etc. ut in bulla Innocentii II pro eadem Ecclesia. Jus etiam episcopale, in subscriptis abbatiis et earum parochiis seu parochianis omnibus, videlicet in abbatia Latiniacensi, in abbatia Fossatensi, in abbatia Sancti Maglorii, in abbatia Sancti Victoris, in abbatia Vallis Sanctae Mariae, in abbatia de Sarneia, in abbatia Herivallis, in abbatia Hermeriarum, in abbatia Montis Estivi, in abbatia sanctimonialium de Monte Martyrum, de Edera, de Kala et de Gif; in ecclesia super Argenteoli. Praeterea pactum, etc., ut in bullis Innocentii et Lucii II. Datum Pisis per manum Moysi Lateranensis canonici, vicem agentis cancellarii, XV Kal. Februarii, indictione sexta, Incarnationis Dominicae anno 1187, pontificatus vero domini Clementis papae III anno primo.
XV.  Girardo, abbati Vizeliacensi et ejus successoribus usum sandaliorum concedit.   (Pisis, Jan. 18.) [LAUNOII  Opera,  t. II, p. I, p. 288.]
Author: Clemens III

CLEMENS episcopus, servus servorum Dei, GIRARDO et conventui Vizeliacensi salutem et apostolicam benedictionem.

Ad ecclesiastici decoris augmentum insignia reperta sunt dignitatum, quae sacrosancta Romana Ecclesia congrua in singulos liberalitate distribuit, et devotis filiis, prout dignum judicat, suscipienda pariter et obtinenda concedit; unde nos pro reverentia beatae Mariae Magdelenae, cujus sacrum corpus in vestra ecclesia requiescit, et vestrae devotionis merito provocati, usum sandaliorum, tibi, fili abbas, tuisque successoribus infra tuas ecclesias indulgemus et auctoritate apostolica confirmamus. Nulli ergo, etc. . . Datum Pisis, XX Kalend. Februarii, indictione VI.
XVIII.  Gunteramo episcopo Senensi ecclesiam in monte Bonitii sitam asserit.   (Ap. S. Quiricum, Jan. 28.) [UGHELLI,  Italia sacra,  III, 548.]
Author: Clemens III

CLEMENS episcopus, servus servorum Dei, venerabili fratri GUNTERAMO Senen. episcopo, ejusque successoribus canonice substituendis in perpetuum.

Communi et speciali debito tuis cogimur petitionibus condescendere, et effectum congruum indulgere, ut qui tenemur universos in suis justis postulationibus exaudire, tanto tibi amplius videamur esse propitii, quanto te et Ecclesiam tibi commissam abundantiori diligimus charitate. Eapropter, venerabilis in Christo frater, tuis justis postulationibus grato concurrentes assensu ecclesiam in Montebonizzi a b. m. Raynerio praedecessore tuo, in fundo videlicet quod bon. mem. q. comes Guido concessit beato Petro, et piae recordationis praedecessori nostro Adriano papae de ipsius praedecessoris nostri auctoritate et concessione constructam de communi consilio fratrum nostrorum tibi et successoribus tuis ad exemplar piae mem. Alexandri papae, antecessoris nostri, concedimus et confirmamus; dantes vobis liberam facultatem, sicut iidem praedecessores nostri dedisse noscuntur, eamdem Ecclesiam sine contradictione qualibet consecrandi, et in ea clericos juxta vestrae voluntatis arbitrium ponendi et libere ordinandi; non obstante retractatione quam praefatus praedecessor noster Adrianus super hoc, levi et vano errore ductus, ea consideratione fecisse dignoscitur, quod locus ille in episcopatu Florentino consistit, cum in privilegio ipsius praedecessoris nostri contineatur fundum ipsum a memorato comite supra fuisse concessum, et ab eodem praedecessore nostro ad Ecclesiam ibi construendam sub annuo censu unius bizantii tuo praedecessori collatum. Statuimus autem, sicut praefati antecessores nostri statuisse noscuntur, ut quicunque de tua dioecesi ad locum illum transierint, in omnibus spiritualibus tibi tantum et successoribus tuis debeant respondere, et vos eamdem quam prius habeatis in eis omni modo potestatem. Caeterum ad hujus nostrae concessionis et confirmationis indicium unum bizantium nobis nostrisque successoribus annis singulis persolvetis. Decernimus ergo ut nulli omnino hominum liceat hanc paginam nostrae concessionis et confirmationis infringere, etc. Si quae igitur, etc., ecclesiastica, etc. Ego Clemens Catholicae Ecclesiae episcopus subscripsi. Ego Laborans presb. card. Sanctae Mariae Trans-Tiberim titul. S. Calixti subscripsi. Ego Octavianus Sanctorum Sergii et Bacchi D. card. subscr. Ego Petrus S. Nicolai in Carcere Tulliano D. card. subscr. Ego Bobo Sancti Georgii ad Velum Aureum D. card. subscr. Data apud S. Quiricum per manum Moysi Lateranensis canonici, vicem agentis cancellarii, v. Kalend. Februarii, indict. VI, Incarnat. Dominicae anno 1187, Pontif. vero domini Clementis papae III, an. I.
XXI.  Archiepiscopis et episcopis mandat, ne « a prioribus et obedientiariis Cluniacensium fratrum, sine consilio abbatis et conventus, possessiones ecclesiarum distrahi, laicisque conferri » patiantur.   (Laterani, Febr. 16.) [  Bullarium Cluniacense,  88.]
Author: Clemens III

CLEMENS episcopus, servus servorum Dei, venerabilibus fratribus archiepiscopis et episcopis, in quorum parochiis prioratus et obedientiae Ecclesiae Cluniacensis existunt, salutem et apostolicam benedictionem.

Ea quae in ecclesiarum praejudicium per praelatorum insolentiam attentatur, nostro imminent officio corrigenda; ne, si in ipsarum fuerimus provisione remissi, et earum status grave sustineat detrimentum, et nos de negligentia possimus in extremo examine reprehendi. Unde quia ad audientiam apostolatus nostri pervenit quod priores et obedientiarii Cluniacensium fratrum, sine consilio abbatis et conventus, possessiones ecclesiarum suarum et contra institutionem Cluniacensis ordinis illicite detrahunt, et quasdam laicis conferentes, censum debitum in grave praejudicium ecclesiarum minuere non verentur. Nos fraternitati vestrae praesentium auctoritate injungimus firmiterque mandamus, quatenus detentores bonorum praedictarum ecclesiarum taliter distractorum, cum ad vos querela pervenerit, moneatis attentius, et, si necesse fuerit, excommunicatione pariter et interdicto, remota appellatione, cogatis, ut possessiones in praejudicium ecclesiarum, priorum seu aliorum procuratorum temeritate distractas, sine difficultate restituant, et censum irrationabiliter imminutum non differant integrare. Datum Laterani, XIV Kalendas Martii, pontificatus nostri anno primo.
XXVII.  Hugoni abbati et conventui Cluniacensi monasterium S. Germani Antissiodorensis addicit.   (Laterani Febr. 26.) [BALUZ.,  Miscell.  ed. Mansi, II, 177.]
Author: Clemens III

CLEMENS episcopus, servus servorum Dei, dilectis filiis HUGONI abbati et conventui Cluniacensi salutem et apostolicam benedictionem.

Quanto specialius coenobium vestrum beati Petri juris existit et ad nostram provisionem nullo mediante pertinet et tutelam, et vos et praedecessores vestri in eo coelestis magisterio subditi disciplinae per infusionem sancti Spiritus odorem honestatis et religionis in vestro hactenus ordine observatae latius expandistis, tanto ad conservandum jura illaesa et justas devotionis vestrae petitiones benignius admittendas tenemur existere promptiores. Quia igitur, sicut ex scriptis S. quondam comitis Blesensis et A. uxoris ejus et felicis recordationis Urbani secundi et Paschalis, Romanorum pontificum, sub sigiliis dilectorum filiorum nostrorum B. Sancti angeli et S. Sanctae Mariae in Via Lata diaconorum cardinalium, sedis apostolicae legatorum, ad praesentiam bonae memoriae Urbani tertii praedecessoris nostri transmissis innotuit, monasterium Sancti Germani Altissiodorensis, in quo adeo per negligentiam provisorum regularis observantia perierat, disciplinae et terrenae defecerant facultates, quod ejus custodia abjectis traderetur personis, ad preces praedicti comitis monasterii ejusdem patroni et bonae memoriae Humbaldi tunc Altissiodorensis episcopi et aliorum plurium praedictus Urbanus secundus, antecessor noster, beato Hugoni, tunc monasterii vestri abbati, et successoribus ipsius provida deliberatione concessit secundum beati Benedicti Regulam reformandum et sub ordine monasterii Cluniacensis futuris temporibus perpetuo possidendum, sic tamen quod monasterium ipsum abbatis non debeat provisione carere; quam concessionem et praedicti comitis donationem praedictus Paschalis et Urbanus tertius, praedecessores nostri, postmodum confirmarunt, et nos eorum vestigiis inhaerentes ad exemplar ipsorum eamdem concessionem ratam esse decernimus et praesentis scripti pagina confirmamus, statuentes ut nulli omnino hominum liceat hanc paginam nostrae confirmationis infringere vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani, IV Kal. Martii, pontificatus nostri anno primo.
XXVIII.  Archiepiscopis et episcopis interdicit, « ne de caetero nisi eum ad Cluniacensium fratrum prioratus visitationis causa venerint, procurationes ab iis aliquas requirant.  »  (Laterani, Febr. 26.) [  Bullarium Cluniac.,  88.]
Author: Clemens III

CLEMENS episcopus, servus servorum Dei, venerabilibus fratribus archiepiscopis et episcopis, in quorum parochiis prioratus et obedientiae Ecclesiae Cluniacensis existunt, salutem et apostolicam benedictionem.

Sic est Ecclesiarum praelatis et divina constitutione permissum spiritualia seminando, carnalia metendo recipere, secundum illud: Non alligabis os bovi trituranti , ut sibi commissis Ecclesiis oneri non existant. Intelleximus siquidem quod haec quidam vestrum nequaquam, sicut convenit, attendentes, cum suas dioeceses circumeant, a prioratibus et obedientiis Cluniacensium fratrum apud alios hospitati procurationes sibi faciunt exhiberi, licet ipsi parati essent, ut asserunt, in prioratibus suis eos benigne recipere, et prompta eis devotione servire. Quia vero indignum est ac vestrae pariter honestati contrarium, ecclesiasticae charitatis obsequia ad gravamen trahere subditorum fraternitati vestrae, praesentium auctoritate districtius inhibemus, ne de caetero, nisi cum ad praedictorum fratrum prioratus visitationis causa veneritis, procurationes ab eis aliquas requiratis, nec eis super hoc gravamen aliquod aut molestiam inferatis, scituri quod si secus egeritis, nos eisdem fratribus, auctore Domino, curabimus prohibere, ut alibi hospitatis procurationes nequaquam impendant. Datum Laterani IV Kal. Martii, pontificatus nostri anno primo.

Notes: (I Tim. V)
XXIX.  Monasterii S. Mariae Flabonis-montis protectionem suscipit, bonaque confirmat.   (Laterani, Febr. 26.) [HUGO,  Ord. Praem. Ann.  I, Pr., p. 551.]
Author: Clemens III

CLEMENS episcopus servus servorum Dei, dilectis filiis HUGONI abbati ecclesiae S. Mariae de Flabonis-montis, ejusque fratribus tam praesentibus quam futuris regulariter substituendis in perpetuum.

Religiosis desideriis, etc. Eapropter, dilecti in Domino filii, vestris justis postulationibus clementer annuimus, et praefatam ecclesiam Sanctae Mariae Flabonis-montis, in qua divino estis obsequio mancipati, sub beati Petri et nostra protectione suscipimus, et praesentis scripti privilegio communimus: in primis siquidem statuentes, ut ordo canonicus qui secundum Deum et beati Augustini Regulam, atque institutiones Praemonstratensium fratrum in eadem ecclesia institutus esse dignoscitur, perpetuis ibidem temporibus inviolabiliter observetur. Praeterea quascunque possessiones, quaecunque bona eadem ecclesia impraesentiarum juste et canonice possidet, vel in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus illibata permaneant. In quibus haec propriis duximus exprimenda vocabulis: Locum ipsum in quo fundata est ecclesia, qui antiquitus vulgo Flabonis-montis appellatur, et cum nemore de Wathes. Pasturas in ipsis pratis, aquis, nemoribus; glandem et fagenam in iisdem nemoribus; ligna tam ad aedificandum, quam ad comburendum et ad quoslibet usus: quae dederunt vobis in suis portionibus totius territorii de Baigneval, Wido de Acrimonte, et Wiardus Ruffus de Daville, Genoldus et Herbertus de S. Juliano, Wido assensu Hugonis comitis de Wadmonte; Guidus et Herbertus assensu Olrici de Gisnei; Wiardus assensu ejusdem Guidonis, a quibus ea in feodum tenebant; Guido etiam assensu Olrici de Posternis, et uxoris suae Esclamundiae, et Walteri de Deully, etc. Ego Albinus tit. S. Crucis in Jerusalem presbyt. Ego Clemens catholicae Ecclesiae episcopus. Ego Theobaldus Ostiensis et Velletrensis episcopus. Ego Joannes presbyt. card. tit. S. Marci. Ego Laborans presbyt. card. S. Mariae Trans-Tiberim. card. Ego Melchior presbyt. card. SS. Joannis et Pauli tit. Pamachii. Ego Sacerdos diac. card. S. Mariae in Cosmedin. Ego Decamanus SS. Sergii et Bacchi diac. card. Ego Soffridus S. Mariae in Via Lata diac. card. Ego Petrus S. Nicolai in Carcere Tulliano diac. card. Ego Radulphus S. Georgii ad Velum Aureum diac. card. Datum Laterani, per manum Moysi Lateranensis canonici, vices agentis cancellarii, IV Kal. Martii, indictione VI, Incarnationis Dominicae anno 1187, pontificatus domini Clementis papae anno primo.

Notes: ( Hic longissime recenset pontifex omnes possessiones
ecclesiae Flabonis-montis; deinde suam
bullam claudit eidem concedendo privilegia et exemptiones
ordinarias. )
XXXI.  Universis episcopis significat de privilegio fratrum S. Mariae de Reno, « ut a quocunque maluerint Catholico antistite ordinentur.  »  (Laterani, Mart. 3.) [TROMBELLI,  Mem. di Reno,  436.]
Author: Clemens III

CLEMENS episcopus servus servorum Dei venerabilibus fratribus universis episcopis ad quos litterae istae pervenerint, salutem et apostolicam benedictionem.

Cum dilectis filiis nostris Hugoni priori subdiacono nostro, et conventui sanctae Mariae de Reno ab episcopis Bononiensibus fuerit jam pridem indultum, et apostolico eis privilegio confirmatum, ut a quocunque maluerint catholico antistite ordinentur, providere volumus et debemus, ut eis libertas ista futuris temporibus servetur illaesa. Quapropter fraternitati vestrae ad instar felicis recordationis Lucii et Urbani praedecessorum nostrorum per apostolica scripta mandamus, quatenus cum ad vos aliquis eorum accesserit ordinandus, juxta tenorem privilegii sui, nullius contradictione vel appellatione obstante, auctoritate apostolica ordinetis. Nolumus autem ut pro eo quod ab aliquo semel aut saepius receperint ordines, facultas eis adeundi alium vel alios aliquatenus denegetur. Datum Laterani, V Nonas Martii, pontificatus nostri anno primo.
XXXII.  Monasterio Cluniacensi Sanam villam asserit.   (Laterani, Mart. 5.) [  Bullar. Cluniac.,  92.]
Author: Clemens III

CLEMENS episcopus servus servorum Dei, dilectis filiis HUGONI abbati et conventui Cluniac., salutem et apostolicam benedictionem.

Preces quae a rationis tramite non discordant, prona nos voluntate decet admittere, et effectui debito mancipare. Inde est quod vestra justa postulatione indulti villam Sanam quam vir nobilis . . . Despire per manum venerabilis fratris nostri Theobaldi Ostiensis episcopi, tunc vestri abbatis, monasterio vestro in ultima voluntate legavit, sicut eam juste ac sine controversia possidetis, auctoritate vobis apostolica confirmamus, et praesentis scripti patrocinio communimus. Nulli ergo omnino hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani, III Nonas Martii, pontificatus nostri anno primo.
XXXLI.  Ad Willelmum regem Scotorum.--De exemptione Ecclesiarum terrae suae.   (Laterani, Mart. 11.) [MANSI,  Concil.,  XXII, 548.]
Author: Clemens III

Cum universi Christi jugo subjecti ad sedem apostolicam patrocinium invenire debeant et favorem, illos tamen specialius convenit munimine protectionis confoveri, quorum fidem ac devotionem ut pluribus est experta: ut ad ipsius electionis favorem tanto amplius provocetur, et ejus reverentiae devotiori affectione subdantur, quanto benevolentiae ipsius et gratiae pignus se noverint certius assecutos. Eapropter, charissime in Christo fili, reverentiam ac devotionem quam ad Romanam te habuisse a longis retro temporibus Ecclesiam novimus, attendentes, praesentis scripti pagina duximus statuendum, ut Scoticana Ecclesia apostolicae sedi, cujus filia specialis existit, nullo mediante debeat subjacere. In qua haec sedes episcopales esse noscuntur: ecclesiae videlicet Sancti Andreae, Glascuensis, Dunkeldensis, Dumblinensis, Brehinensis, Aberdonensis, Moraviensis, Rosensensis, Katinensis: et nemini liceat nisi Romano pontifici, vel legato ab ipsius latere destinato, in regnum Scotiae interdicti vel excommunicationis sententiam promulgare, et si promulgata fuerit, decernimus non valere. Adjicimus ut nulli de caetero, qui de regno Scotiae non fuerit; nisi quem apostolica sedes propter hoc de corpore suo specialiter destinaverit, licitum sit in eo legationis officium exercere. Prohibemus autem ut controversiae quae fuerint in regno illo de possessionibus ejus exortae, ad examen extra regnum positorum judicum non trahantur, nisi ad Romanam Ecclesiam fuerit appellatum. Si qua vero scripta contra hujus libertatis statuta apparuerint impetrata, vel in posterum, istius concessionis mentione non habita, contigerit impetrari, nullum tibi vel ipsi regno circa hujus praerogativae concessionem praejudicium generetur. Praeterea libertates et immunitates tibi vel eidem regno, vel ecclesiis in eo constitutis, a praedecessoribus nostris Romanis pontificibus indultas, et hactenus observatas, ratas habemus, et illibatas futuris temporibus statuimus permanere. Nulli ergo hominum liceat paginam nostrae constitutionis et prohibitionis infringere, vel ei aliquatenus contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum.

Datum Laterani, III Idus Martii, pontificatus nostri anno primo.
XXXVI.  Abbatibus et fratribus ordinis Praemonstratensis decimarum immunitatem asserit.   (Laterani, Mart. 17.) [LEPAIGE,  Bibl. Praem.,  641.]
Author: Clemens III

CLEMENS episcopus, servus servorum Dei, dilectis filiis abbatibus et fratribus Praemonstratensis ordinis, salutem et apostolicam benedictionem.

Justis petentium desideriis facilem nos convenit praebere consensum, et vota quae a rationis tramite non discordant, effectu sunt prosequente complenda. Eapropter, dilecti in Domino filii, vestris justis postulationibus grato concurrentes assensu, ne de caetero alicui de novalibus vestris, quae propriis manibus aut sumptibus colitis, decimas persolvatis, auctoritate apostolica vobis vestrisque successoribus indulgemus, firmiter prohibentes ne quis eas amodo a vobis exigat, vel extorquere praesumat. Decimas quoque novalium vestrorum vobis clementer annuimus, quae habetis infra parochiam de Firmitate, in nemore quod vobis Gobertus de Firmitate dimidia fructuum parte, exceptis messorum garbis, sibi et haeredibus suis retenta, misericorditer contulit, et ea ad exemplar domini Urbani praedecessoris nostri, auctoritate apostolica confirmamus et praesentis scripti patrocinio communimus, statuentes ut nulli omnino hominum, etc. Datum Laterani, XVI Kal. Aprilis, pontificatus nostri anno primo.
XXXVII.  Priori de Fauersham et magistro Firmino mandat, ut bonorum Ecclesiae Cantuariensis invasores, si admoniti damna non sarserint, excommunicatos declarent.   (Laterani, Mart. 17.) [GERVASII  Imagin.  ap. TWYSDEN H. A.  Scr.,  I, 1321.]
Author: Clemens III

CLEMENS episcopus, servus servorum Dei, dilectis filiis priori de Fauersham et magistro FIRMINO salutem et apostolicam benedictionem.

Horrendi facinoris detestanda praesumptio vehementer animum nostrum pro sui atrocitate commovit ut illos debitae severitatis jaculo feriamus, qui more praedonum Cantuariensis Ecclesiae possessiones nequiter invaserunt, vel in septa curiae monachorum et officinas, effractis muris crudeliter irruentes, eorum bona sacrilego ausu diripuisse noscuntur. Eos quoque qui, monachis et hominibus eorum violentiam inferentes, curiam ipsis contradicentibus occuparunt. Unde quoniam praedictorum fratrum injurias dissimulare nec possumus nec debemus, quibus tanto benignius in suo jure tenemur adesse, quanto in partibus Anglicanis majori praeminent honestate, praesumptores illos qui tam enormis sacrilegii facinus admiserunt et eorum complices, usque ad satisfactionem condignam, auctoritate praesentium decernimus anathemati subjacere, per apostolica vobis scripta praecipienda mandantes, quatenus ipsos, si admoniti noluerint congrue satisfacere, excommunicatos, sicut moris est, contradictione et appellatione cessante, solemniter et publice nuntietis, et faciatis ab omnibus cautius evitari; attentius provisuri ne, quod absit! ex desidia vestra in hac parte mandatum apostolicum negligatur, quod grave nobis esset modis omnibus et molestum; nec possemus aequanimiter sustinere. Quod si ambo his exsequendis nequiveritis interesse, alter vestrum ea nihilominus exsequatur. Datum Laterani, XVI Kalendas Aprilis, pontificatus nostri anno primo.
XXXVIII.  Willelmo episcopo Wigorniensi et abbati de Theokesbr. et priori Sancti Sepulcri de Warwic, mandat ut judicent inter canonicos de Kinildewrde et clericos de Gnoshale.   (Laterani, Mart. 23.) [MANSI,  Concil.  XXII, 943.]
Author: Clemens III

Referentibus nobis canonicis de Kinildewrde, accepimus quod cum controversia quae vertebatur inter ipsos et clericos de Gnoshale, super ecclesia de C ule, fuisset dilectis filiis nostris de Cumbermere et de Derlee abbatibus et archidiacono Coventrensi, ab apostolica sede commissa canonice dirimenda, procurator R. militis de Stanford, qui jus habet defensionis in illa ecclesia, sentiens partem canonicorum injuste gravari, cum ipsi clerici illam contra antiquam libertatem vellent jurisdictioni capellae suae de Gnoshale subjugare, vocem appellationis ad sedem apostolicam emisit. Judices vero appellationi legitime interpositae minime deferentes, in decisione controversiae, absente altera parte, processerunt. Quia vero ipsi canonici juri suo in hoc queruntur plurimum derogari, discretioni vestrae per apostolica scripta praecipiendo mandamus, quatenus partibus ad vestram praesentiam convocatis, audiatis causam et, appellatione remota, mediante justitia terminetis.

Datum Laterani, decimo Kalendas Aprilis, pontificatus nostri anno primo.
XLI.  Priori et capitulo S. Salvatoris Venetae oeconomi instituendi facultatem concedit.   (Laterani, Mart. 29.) [CORNELIUS,  Ecclesiae Venetae,  XIV, 119.]
Author: Clemens III

CLEMENS episcopus, servus servorum Dei, dilectis filiis . . . priori et capitulo S. Salvatoris de Venetiis, salutem et apostolicam benedictionem.

Quanto laudabilius imminetis servitio Conditoris, tanto vobis ex his quae juste requiritis libentius adesse volumus, et quae honestatem vestram deceant benignius indulgere. Eapropter, dilecti in Domino filii, vestris precibus inclinati liberam vobis tribuimus auctoritate praesentium, facultatem instituendi pro vobis oeconomum, qui et negotia vestra utiliter exsequatur, et ubi necesse fuerit, pro Ecclesia vestra juramentum debeat exhibere. Nulli ergo omnino hominum liceat hanc paginam nostrae concessionis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum Datum Laterani, IV Kal. Aprilis, pontificatus nostri anno primo.